
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,    27 ianuarie 2009              
PL-x  571 /2008                     


AVIZ
asupra Propunerii legislative privind despăgubirea persoanelor fizice care au constituit la Casa de Economii şi Consemnaţiuni-CEC, depozite pe livrete de economii cu dobândă şi câştiguri şi obligaţiuni CEC cu câştiguri
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă privind despăgubirea persoanelor fizice care au constituit la Casa de Economii şi Consemnaţiuni-CEC, depozite pe livrete de economii cu dobândă şi câştiguri şi obligaţiuni CEC cu câştiguri, trimis cu adresa nr. PL x 571 din  24 septembrie 2008 şi înregistrat cu nr. 31/917 din 26.09.2008.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins Propunerea legislativă în şedinţa din 16 septembrie 2008.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege  în şedinţa din 27 ianuarie 2009.

Proiectul de lege are ca obiect de reglementare despăgubirea persoanelor fizice care au constituit la Casa de Economii şi Consemnaţiuni – CEC, până la data de 1 noiembrie 1990, diverse sume de bani, în depozite pe livrete de economii cu dobândă şi câştiguri în autoturisme şi obligaţiuni CEC cu câştiguri, aflate la data intrării în vigoare a prezentei legi în depozitul iniţial constituit.

Membrii comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr.377/25.03.2008 şi punctul de vedere al Guvernului care nu susţine adoptarea acestei iniţiative legislative, transmis cu adresa nr. 984/22.04.2008.
                 În urma dezbaterilor, Comisia juridică, de disciplină şi imunităţi a hotărât, cu majoritate de voturi, ( 12 voturi pentru şi 6 voturi împotrivă) avizarea negativă a acestei iniţiative legislative. Se consideră că depunerile băneşti la CEC au caracter voluntar. Alegerea instrumentului de economisire şi păstrarea sumelor astfel cum au fost depuse este opţiunea personală a depunătorului. Conform dispoziţiilor legale băncile, inclusiv CEC nu indexează depunerile băneşti, ci acordă dobânzi pentru sumele depuse potrivit prevederilor contractuale. Despăgubirea de către stat a persoanelor care deţin librete de economii cu dobândă şi câştiguri în autoturisme, precum şi obligaţiuni CEC de 200 lei nu are temei deoarece accesul la sumele depuse nu a fost niciodată îngrădit titularilor depunerilor, despăgubirea presupune repararea unui prejudiciu patrimonial suferit efectiv, iat în cazul persoanelor respective este vorba despre repararea unui câştig nerealizat generat de nivelul inferior al ratei dobânzii bonificate în comparaţie cu rata inflaţiei şi nu o pierdere patrimonială suferită efectiv. O eventuală despăgubire prin restituirea indexată a depunerilor ar excede regimului general al depunerilor unde rolul compensator îl are dobânda. Potrivit art. 138 alin. (5) din Constituţia României, republicată, nici o cheltuială bugetară nu poate fi aprobată fără stabilirea sursei de finanţare.
În raport de obiectul şi conţinutul reglementării,  propunerea legislativă  face parte din categoria legilor ordinare. 

                                      PREŞEDINTE,                            SECRETAR,

                                        Daniel BUDA                       Gabriel ANDRONACHE

Consilier, Paul Şerban

